Achmad Djunaidi Sikki

Achmad Djunaidi Sikki (lahèr 27 Agustus 1950) panèka purnawirawan perwira tèngghi TNI Angkatan Darat sè ampon perna ḍhâḍḍhi Panglima Daèra Militèr V/Brawijaya ḍâri taon 2001 kantos 2005 bân Panglima Divisi Infanteri 2/Kostrad è bulân Januwari 2001 kantos bulân Oktober 2001. 

 Kaoḍi'ân Asalla 
Achmad Djunaidi Sikki lahèr è tangghâl 27 Agustus 1950 è Bone, Sulawèsi Lao', panèka ètnis Bugis. Samarèna nammataghi panḍiḍhighân sakola menengnga attas (SMA), panèka mutussaghi maso’ Akademi Angkatan Bersenjata Rèpublik Indonèsia (Akabri), panèka ètarèma ḍhâḍḍhi taruna Akabri Bâgiyân Omom bân Darat (Akabri Udarat, mangkèn Akademi Militèr). Panèka akhèrra lolos bân èlantik ḍhâḍḍhi Perwira Remaja sè apangkat lètnan ḍuwâ' infanteri è tangghâl 11 Dèsèmber 1973. 

 Karièr militèr 
Sikki sè ḍâri korps infanteri bânnyâ' ètoghassaghi è lingkungan Komando Cadangan Strategis Angkatan Darat (Kostrad). Bâkto ampon apangkat kolonèl, abâ'na perna ḍhâḍḍhi Komandan Brigade Infanteri 9/Dharaka Yudha ḍâri taon 1995 sampè' 1996, pas ḍhâḍḍhi Asistèn Operasi Kopala Staf Komando Daèra Militèr V/Brawijaya sampè' akhèrra ḍhâḍḍhi Komandan Resor Militer 083/Baladhika Jaya sè markassa è Kottha Malang tangghâl 9 Juli 1997 sampè' 6 Fèbruari 1998. Abâ'na pas èpinda ḍhâḍḍhi Komandan Pusat Latihan Tempur Komando Pembina Doktrin, Panḍhiḍhighân bân Latèyan Angkatan Darat (Puslatpur Kodiklatad) bân ajhabat sampè' bulân Juli 1999.

Sikki pas ongghâ pangkat ḍhâḍḍhi brigadir jènderal bân ollè promosi jabadhân ḍhâḍḍhi Kopala Staf Divisi Infanteri 1/Kostrad. Saterrossa abâ'na ongghâ pangkat polè ḍhâḍḍhi mayor jènderal bân negghu' jabadhân ḍhâḍḍhi Panglima Divisi Infanteri 2/Kostrad è taon 2001, ajhabat palèng abit 9 bulân ḍâri tangghâl 26 Januari 2001 sampè' 1 Oktober 2001.

Tak abit samarèna jarèyâ, abâ'na ètugassaghi mimpèn Komando Daerah Militer V/Brawijaya è Sorbhâjhâ aghântèaghi panglima sè lambâ', Sudi Silalahi. Sikki ajhabat è jârèya korang lebbi tello' taon pèto' bulân molaè tangghâl 1 Oktober 2001 sampè' 16 Mèi 2005. Sikki èghantè bi' Syamsul Mappareppa sè panèka kancana sa-angkadhân è AKABRI bân dâ-padâ ḍâri Sulawèsi lao', salaèn jârèyâ abâ'na sè ampon maso' bâkto persiapan pènsiun (MPP) ètempattaghi è markas rajâ TNI ḍhâḍḍhi perwira tèngghi sè tak anḍi' jhabadhân (non-job).

 Sombher